送兒沆再之台學併似許梧山張在軒
作者：陳著
朝代：宋

paragraphs: 學古入官非易事，同寅協恭第一義。
昨汝行矣重吾憂，今吾聞之爲汝喜。
有如此廣文先生，真所謂法家拂士。
寄聲忽到我，用情應爲汝。
我欲謝之難爲語，汝其聽之告以意。
古天台，多士類，文有風檣陣馬之奇，氣有霜林老鶻之鷙。
鎮之以靜重，行之以平易。
艱難見初心，苦淡得真味。
人謂著脚危於淵，我知進德此其地。
汝不見范文正公家書片幅戒子姪，有事只與同官議。
又不見歐陽朋黨一論質鬼神，同道相益乃君子。